CELEX: 32020D1502
Language: sl
Date: 2020-10-15 00:00:00
Title: Sklep Komisije (EU) 2020/1502 z dne 15. oktobra 2020 o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanja nekaterih njihovih pravic v zvezi z obdelavo osebnih podatkov s strani Komisije v okviru mehanizma sodelovanja, vzpostavljenega z Uredbo (EU) 2019/452 Evropskega parlamenta in Sveta

16.10.2020   
               
               
                  SL
               
               
                  Uradni list Evropske unije
               
               
                  L 342/25
               
            
         SKLEP KOMISIJE (EU) 2020/1502
         z dne 15. oktobra 2020
         o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanja nekaterih njihovih pravic v zvezi z obdelavo osebnih podatkov s strani Komisije v okviru mehanizma sodelovanja, vzpostavljenega z Uredbo (EU) 2019/452 Evropskega parlamenta in Sveta
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti člena 249(1) Pogodbe,
         ob upoštevanju naslednjega:
         
                     (1)
                  
                  
                     Z Uredbo (EU) 2019/452 Evropskega parlamenta in Sveta (1) je bil vzpostavljen mehanizem sodelovanja med Komisijo in državami članicami na področju neposrednih tujih naložb. Ta mehanizem temelji na izmenjavi informacij, ki lahko vključujejo osebne podatke v smislu člena 3(1) Uredbe (EU) 2018/1725 Evropskega parlamenta in Sveta (2). Namen mehanizma sodelovanja je omogočiti vsaki državi članici, da preuči, ali lahko neposredne tuje naložbe v drugi državi članici vplivajo na njeno varnost ali javni red, Komisiji pa, da preuči, ali lahko neposredne tuje naložbe vplivajo na varnost ali javni red v več kot eni državi članici.
                  
               
                     (2)
                  
                  
                     Kategorije osebnih podatkov, ki jih Komisija obdeluje za pregled neposrednih tujih naložb po državah članicah in za zagotavljanje učinkovitosti mehanizma sodelovanja, vzpostavljenega z Uredbo (EU) 2019/452, vključujejo identifikacijske in kontaktne podatke, podatke o poklicni dejavnosti in podatke, povezane z neposrednimi tujimi naložbami.
                  
               
                     (3)
                  
                  
                     Osebne podatke bodo hranile službe Komisije, zadolžene za dejavnosti pregledovanja, in sicer tako dolgo, kot je potrebno za pregled neposrednih tujih naložb po državah članicah in za zagotavljanje delovanja mehanizma sodelovanja, shranjeni pa bodo v varnem elektronskem okolju, da se prepreči nezakonit dostop do njih ali prenos podatkov osebam zunaj Komisije (3).
                  
               
                     (4)
                  
                  
                     Komisija mora pri opravljanju svojih nalog spoštovati pravice fizičnih oseb v zvezi z obdelavo osebnih podatkov, ki jih priznavata člen 8(1) Listine Evropske unije o temeljnih pravicah in člen 16(1) Pogodbe o delovanju Evropske unije ter pravice na podlagi Uredbe (EU) 2018/1725. Hkrati mora Komisija upoštevati stroga pravila o zaupnosti iz člena 10 Uredbe (EU) 2019/452.
                  
               
                     (5)
                  
                  
                     V nekaterih okoliščinah je treba uskladiti pravice posameznikov, na katere se nanašajo osebni podatki, v skladu z Uredbo (EU) 2018/1725 s potrebami po učinkovitosti mehanizma sodelovanja ter ob popolnem spoštovanju temeljnih pravic in svoboščin drugih posameznikov, na katere se nanašajo osebni podatki. V ta namen člen 25(1) Uredbe (EU) 2018/1725 Komisiji omogoča omejitev uporabe členov 14 do 17, 19, 20 in 35 Uredbe (EU) 2018/1725 ter načela preglednosti, določenega v členu 4(1)(a), kolikor njegove določbe ustrezajo pravicam in obveznostim iz členov 14 do 17, 19 in 20 navedene uredbe.
                  
               
                     (6)
                  
                  
                     Skupna trgovinska politika Unije zahteva, da Komisija učinkovito in uspešno opravlja svoje naloge v okviru mehanizma sodelovanja. V ta namen in ob upoštevanju standardov varstva osebnih podatkov na podlagi Uredbe (EU) 2018/1725 je treba v skladu s členom 25 Uredbe (EU) 2018/1725 sprejeti notranja pravila, na podlagi katerih lahko Komisija omeji pravice posameznikov, na katere se nanašajo osebni podatki.
                  
               
                     (7)
                  
                  
                     Ta notranja pravila bi morala zajemati vse postopke obdelave podatkov, ki jih Komisija izvaja med opravljanjem svojih nalog v okviru mehanizma sodelovanja, vzpostavljenega z Uredbo (EU) 2019/452, od trenutka, ko prejme informacije o zadevnih neposrednih tujih naložbah.
                  
               
                     (8)
                  
                  
                     Za zagotovitev skladnosti s členi 14, 15 in 16 Uredbe (EU) 2018/1725 bi morala Komisija vse posameznike pregledno in usklajeno z obvestilom o varstvu podatkov, objavljenem na spletišču Komisije, obvestiti o svojih dejavnostih, ki vključujejo obdelavo njihovih osebnih podatkov, ter o njihovih pravicah. Po potrebi bi morala Komisija zagotoviti dodatne zaščitne ukrepe, da se zagotovi, da so posamezniki, na katere se nanašajo osebni podatki, o tem v ustrezni obliki posamično obveščeni.
                  
               
                     (9)
                  
                  
                     Brez poseganja v člena 14(5) in 16(5) Uredbe (EU) 2018/1725 lahko Komisija na podlagi člena 25 navedene uredbe omeji zagotavljanje informacij posameznikom, na katere se nanašajo osebni podatki, v zvezi z obdelavo njihovih osebnih podatkov in uporabo drugih njihovih pravic, da se zaščiti pristojnost Komisije za izvajanje analiz in postopkov v zvezi s pregledom neposrednih tujih naložb ali mehanizmom sodelovanja na podlagi Uredbe (EU) 2019/452. Glede na to je v skladu s členom 25(1)(a), (c), (d), (g) in (h) navedene uredbe morda potrebno, da Komisija omeji uporabo navedenih pravic in obveznosti. To bo morda potrebno, kadar so analize in postopki v zvezi s pregledom neposrednih tujih naložb ali mehanizmom sodelovanja namenjeni učinkovitemu izvajanju skupne trgovinske politike Unije in je to ogroženo.
                  
               
                     (10)
                  
                  
                     Poleg tega je za ohranjanje učinkovitega sodelovanja morda potrebno, da Komisija omeji uporabo pravic posameznikov, na katere se nanašajo osebni podatki, da se zaščitijo dejanja obdelave drugih institucij, organov, uradov in agencij Unije ali organov držav članic. Komisija lahko to stori, kadar bi bil namen take omejitve s strani druge institucije, organa, urada ali agencije Unije ali organa države članice ogrožen, če Komisija ne bi uporabila enakovredne omejitve glede istih osebnih podatkov. V ta namen bi se morala Komisija posvetovati z navedenimi institucijami, organi, uradi in agencijami o ustreznih razlogih za uvedbo omejitev ter o potrebi po omejitvah in njihovi sorazmernosti.
                  
               
                     (11)
                  
                  
                     Komisija bo morda morala omejiti zagotavljanje informacij posameznikom, na katere se nanašajo osebni podatki, in uporabo drugih njihovih pravic v zvezi z osebnimi podatki, prejetimi od držav članic ali tretjih držav, pa naj gre za anonimne ali opredeljene vire, kadar je treba zagotoviti državno varnost, javno varnost ali obrambo držav članic, kot je navedeno v členu 25(1)(a) Uredbe (EU) 2018/1725, ali kadar je treba zagotoviti notranjo varnost institucij in organov Unije, kot je navedeno v členu 25(1)(d) navedene uredbe. Notranja varnost institucij in organov Unije je lahko ogrožena zlasti pri tistih neposrednih tujih naložbah, ki bi najverjetneje vplivale na projekte ali programe v interesu Unije v smislu varnosti ali javnega reda.
                  
               
                     (12)
                  
                  
                     V skladu s členom 25(1)(c) Uredbe (EU) 2018/1725 je morda potrebno, da Komisija omeji tudi zagotavljanje informacij posameznikom, na katere se nanašajo osebni podatki, in uporabo drugih njihovih pravic v zvezi z osebnimi podatki, prejetimi od držav članic, tretjih držav ali mednarodnih organizacij, zaradi sodelovanja z državami članicami, navedenimi tretjimi državami ali organizacijami in posledičnega zagotavljanja pomembnega cilja v splošnem javnem interesu Unije. Vendar lahko v nekaterih okoliščinah interes temeljnih pravic posameznika, na katerega se nanašajo osebni podatki, prevlada nad interesom mednarodnega sodelovanja.
                  
               
                     (13)
                  
                  
                     V skladu s členom 25(1)(g) Uredbe (EU) 2018/1725 bo morala Komisija zato morda omejiti zagotavljanje informacij posameznikom, na katere se nanašajo osebni podatki, in uporabo drugih njihovih pravic, kadar je to potrebno za spremljanje, pregledovanje ali urejanje, povezano z izvajanjem javne oblasti, pri izvajanju njenih nalog v okviru mehanizma sodelovanja, vzpostavljenega z Uredbo (EU) 2019/452.
                  
               
                     (14)
                  
                  
                     Poleg tega je v skladu s členom 25(1)(h) Uredbe (EU) 2018/1725 morda potrebno, da Komisija omeji zagotavljanje informacij posameznikom, na katere se nanašajo osebni podatki, in uporabo drugih njihovih pravic v zvezi z osebnimi podatki, prejetimi od anonimnih ali identificiranih virov, kot so informatorji, katerih pravice in svoboščine je treba varovati.
                  
               
                     (15)
                  
                  
                     Komisija je zato opredelila razloge iz člena 25(1)(a), (c), (d), (g) in (h) Uredbe (EU) 2018/1725 kot razloge za omejitve, ki jih bo morda treba uporabiti za dejanja obdelave podatkov, ki se izvajajo v okviru analiz in postopkov Komisije v zvezi s pregledom neposrednih tujih naložb ali mehanizmom sodelovanja, vzpostavljenim z Uredbo (EU) 2019/452.
                  
               
                     (16)
                  
                  
                     Vse omejitve, ki se uporabijo na podlagi tega sklepa, bi morale biti potrebne in sorazmerne ob upoštevanju tveganj za pravice in svoboščine posameznikov, na katere se nanašajo osebni podatki.
                  
               
                     (17)
                  
                  
                     Komisija bi morala vse omejitve obravnavati pregledno in vsako uporabo omejitev vpisati v ustrezen sistem evidentiranja.
                  
               
                     (18)
                  
                  
                     Komisija osebne podatke v skladu z Uredbo (EU) 2019/452 obdeluje skupaj s pristojnimi organi držav članic. Oceno in postopke Komisije v zvezi s pregledom neposrednih tujih naložb ali mehanizma sodelovanja izvajajo različne službe, vendar je za sodelovanje v prvi vrsti odgovoren Generalni direktorat za trgovino.
                  
               
                     (19)
                  
                  
                     V skladu s členom 25(8) Uredbe (EU) 2018/1725 lahko upravljavci preložijo, opustijo ali zavrnejo zagotavljanje informacij na podlagi razlogov za uporabo omejitve posamezniku, na katerega se nanašajo osebni podatki, če bi zagotovitev teh informacij na kakršen koli način izničila namen omejitve. To zlasti velja za primere omejitev iz členov 16 in 35 navedene uredbe.
                  
               
                     (20)
                  
                  
                     Komisija bi morala redno pregledovati uvedene omejitve za zagotovitev, da so pravice posameznika, na katerega se nanašajo osebni podatki, do obveščenosti v skladu s členoma 16 in 35 Uredbe (EU) 2018/1725 omejene le, kolikor so take omejitve potrebne, da se Komisiji omogoči izvajanje analiz in postopkov v zvezi s pregledom neposrednih tujih naložb ali mehanizmom sodelovanja.
                  
               
                     (21)
                  
                  
                     Kadar se omejijo druge pravice posameznikov, na katere se nanašajo osebni podatki, bi moral upravljavec za vsak primer posebej oceniti, ali bi sporočanje omejitve ogrozilo njen namen.
                  
               
                     (22)
                  
                  
                     Pooblaščena oseba za varstvo podatkov pri Komisiji bi morala opraviti neodvisen pregled uporabe omejitev, da se zagotovi skladnost s tem sklepom.
                  
               
                     (23)
                  
                  
                     Da bi lahko Komisija nemudoma omejila uporabo nekaterih pravic in obveznosti v skladu s členom 25 Uredbe (EU) 2018/1725, da se ne ogrozijo analize in postopki v zvezi s pregledom neposrednih tujih naložb ali mehanizmom sodelovanja, vzpostavljenim z Uredbo (EU) 2019/452, bi moral ta sklep začeti veljati tretji dan po objavi v Uradnem listu Evropske unije.
                  
               
                     (24)
                  
                  
                     Opravljeno je bilo posvetovanje z Evropskim nadzornikom za varstvo podatkov, ki je mnenje podal 29. julija 2020 –
                  
               SPREJELA NASLEDNJI SKLEP:
         
            Člen 1
            Predmet urejanja in področje uporabe
            
               1.   Ta sklep določa pravila, ki jih mora Komisija upoštevati pri obveščanju posameznikov, na katere se nanašajo osebni podatki, v zvezi z obdelavo njihovih osebnih podatkov v skladu s členi 14, 15 in 16 Uredbe (EU) 2018/1725 v okviru mehanizma sodelovanja, vzpostavljenega z Uredbo (EU) 2019/452.
               Določa tudi pogoje, pod katerimi lahko Komisija v skladu s členom 25(1)(a), (c), (d), (g) in (h) Uredbe (EU) 2018/1725 v okviru navedenega mehanizma sodelovanja omeji uporabo členov 4, 14 do 17, 19, 20 in 35 navedene uredbe.
            
            
               2.   Ta sklep se uporablja za obdelavo osebnih podatkov s strani Komisije za namene dejavnosti, ki se izvajajo za izpolnitev nalog Komisije v skladu z Uredbo (EU) 2019/452, ali v zvezi z njimi.
            
         
         
            Člen 2
            Izjeme in omejitve, ki se uporabljajo
            
               1.   Komisija pri izvajanju svojih nalog v zvezi s pravicami posameznikov, na katere se nanašajo osebni podatki, v skladu z Uredbo (EU) 2018/1725 preuči, ali velja katera od izjem iz navedene uredbe.
            
            
               2.   V skladu s členi 3 do 7 tega sklepa lahko, če bi izvajanje pravic in obveznosti iz členov 14 do 17, 19, 20 in 35 Uredbe (EU) 2018/1725 v zvezi z osebnimi podatki, ki jih obdeluje Komisija, ogrozilo namen njenih analiz in postopkov v zvezi s pregledom neposrednih tujih naložb ali mehanizma sodelovanja v skladu z Uredbo (EU) 2019/452, tudi z razkritjem orodij in metod, ali če bi škodilo pravicam in svoboščinam drugih posameznikov, na katere se nanašajo osebni podatki, Komisija omeji uporabo:
               
                           (a)
                        
                        
                           členov 14 do 17, 19, 20 in 35 Uredbe (EU) 2018/1725 in
                        
                     
                           (b)
                        
                        
                           načela preglednosti iz člena 4(1)(a) navedene uredbe, kolikor njegove določbe ustrezajo pravicam in obveznostim iz členov 14 do 17, 19, 20 in 35 Uredbe (EU) 2018/1725.
                        
                     
            
               3.   V skladu s členi 3 do 7 lahko Komisija omeji pravice in obveznosti iz odstavka 2 tega člena:
               
                           (a)
                        
                        
                           kadar bi izvajanje navedenih pravic in obveznosti v zvezi z osebnimi podatki, pridobljenimi od druge institucije, organa, agencije ali urada Unije, lahko omejila navedena druga institucija, organ, agencija ali urad Unije na podlagi pravnih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali v skladu z Uredbo (EU) 2016/794 Evropskega parlamenta in Sveta (4) ali Uredbo Sveta (EU) 2017/1939 (5);
                        
                     
                           (b)
                        
                        
                           kadar bi izvajanje navedenih pravic in obveznosti v zvezi z osebnimi podatki, pridobljenimi od pristojnega organa države članice, lahko omejili pristojni organi navedene države članice na podlagi aktov iz člena 23 Uredbe (EU) 2016/679 Evropskega parlamenta in Sveta (6) ali nacionalnih ukrepov za prenos člena 13(3), člena 15(3) ali člena 16(3) Direktive (EU) 2016/680 Evropskega parlamenta in Sveta (7);
                        
                     
                           (c)
                        
                        
                           kadar bi izvajanje navedenih pravic in obveznosti ogrozilo sodelovanje Komisije s tretjimi državami ali mednarodnimi organizacijami v zvezi s pregledom neposrednih tujih naložb.
                        
                     Komisija se pred uporabo omejitev v okoliščinah iz točk (a) in (b) prvega pododstavka posvetuje z zadevnimi institucijami, organi, agencijami in uradi Unije ali pristojnimi organi držav članic, razen kadar je po njenem mnenju jasno, da je uporaba omejitve določena z enim od aktov iz navedenih točk.
               Točka (c) prvega pododstavka se ne uporablja, kadar interesi ali temeljne pravice in svoboščine posameznika, na katerega se nanašajo osebni podatki, prevladajo nad interesom Komisije za sodelovanje s tretjimi državami ali mednarodnimi organizacijami.
            
            
               4.   Odstavki 1, 2 in 3 ne vplivajo na:
               
                           (a)
                        
                        
                           uporabo drugih sklepov Komisije, ki določajo notranja pravila glede zagotavljanja informacij posameznikom, na katere se nanašajo osebni podatki, in omejitev nekaterih pravic na podlagi člena 25 Uredbe (EU) 2018/1725;
                        
                     
                           (b)
                        
                        
                           člen 23 poslovnika Komisije (8).
                        
                     
            
               5.   Vse omejitve pravic in obveznosti iz odstavka 2 so potrebne in sorazmerne ob upoštevanju tveganj za pravice in svoboščine posameznikov, na katere se nanašajo osebni podatki.
            
         
         
            Člen 3
            Zagotavljanje informacij posameznikom, na katere se nanašajo osebni podatki
            
               1.   Komisija na svojem spletišču objavlja obvestila o varstvu podatkov, s katerimi vse posameznike, na katere se nanašajo osebni podatki, obvešča o svojih dejavnostih, ki vključujejo obdelavo njihovih osebnih podatkov za namene analiz in postopkov v zvezi s pregledom neposrednih tujih naložb ali mehanizmom sodelovanja na podlagi Uredbe (EU) 2019/452. Kadar je to mogoče, ne da bi bilo ogroženo delovanje mehanizma sodelovanja, Komisija zagotovi, da so posamezniki, na katere se nanašajo osebni podatki, o tem v ustrezni obliki posamično obveščeni.
            
            
               2.   Kadar Komisija v celoti ali delno omeji zagotavljanje informacij posameznikom, na katere se nanašajo osebni podatki in katerih podatki se obdelujejo za namene analiz in postopkov v zvezi s pregledom neposrednih tujih naložb ali mehanizmom sodelovanja na podlagi Uredbe (EU) 2019/452, evidentira in v register vpiše razloge za omejitev v skladu s členom 6 tega sklepa.
            
         
         
            Člen 4
            Pravica posameznika, na katerega se nanašajo osebni podatki, do dostopa, pravica do izbrisa in pravica do omejitve obdelave
            
               1.   Kadar Komisija v celoti ali delno omeji pravico posameznikov, na katere se nanašajo osebni podatki, do dostopa do osebnih podatkov, pravico do izbrisa ali pravico do omejitve obdelave iz člena 17, 19 oziroma 20 Uredbe (EU) 2018/1725, zadevnega posameznika, na katerega se nanašajo osebni podatki, v odgovoru na zahtevo za dostop, izbris ali omejitev obdelave obvesti:
               
                           (a)
                        
                        
                           o uporabljeni omejitvi in glavnih razlogih zanjo ter
                        
                     
                           (b)
                        
                        
                           o tem, da lahko vloži pritožbo pri Evropskem nadzorniku za varstvo podatkov ali uveljavlja pravno sredstvo na Sodišču Evropske unije.
                        
                     
            
               2.   Zagotavljanje informacij o razlogih za omejitev iz odstavka 1 se lahko preloži, opusti ali zavrne za tako dolgo, dokler bi ogrožalo namen omejitve.
            
            
               3.   Komisija razloge za omejitev evidentira in vpiše v register v skladu s členom 6.
            
            
               4.   Kadar je pravica do dostopa v celoti ali delno omejena, lahko posameznik, na katerega se nanašajo osebni podatki, pravico do dostopa uveljavlja prek Evropskega nadzornika za varstvo podatkov v skladu členom 25(6), (7) in (8) Uredbe (EU) 2018/1725.
            
         
         
            Člen 5
            Sporočanje kršitev varstva osebnih podatkov posameznikom, na katere se nanašajo osebni podatki
            Kadar Komisija omeji sporočanje kršitve varstva osebnih podatkov posamezniku, na katerega se nanašajo osebni podatki, iz člena 35 Uredbe (EU) 2018/1725, razloge za omejitev evidentira in vpiše v register v skladu s členom 6 tega sklepa.
         
         
            Člen 6
            Evidentiranje omejitev in njihov vpis v register
            
               1.   Komisija evidentira razloge za kakršno koli omejitev, ki se uporabi na podlagi tega sklepa, vključno z oceno potrebe po omejitvi in njene sorazmernosti, pri čemer upošteva ustrezne elemente iz člena 25(2) Uredbe (EU) 2018/1725.
            
            
               2.   V evidenco se vpiše, kako bi izvajanje pravice zadevnega posameznika, na katerega se nanašajo osebni podatki, ogrozilo namen analiz in postopkov Komisije v zvezi s pregledom neposrednih tujih naložb ali mehanizmom sodelovanja na podlagi Uredbe (EU) 2019/452 ali namen omejitev, uporabljenih na podlagi člena 2(2) ali (3) tega sklepa, ali kako bi škodilo pravicam in svoboščinam drugih posameznikov, na katere se nanašajo osebni podatki.
            
            
               3.   Evidenca in po potrebi dokumenti, ki vsebujejo temeljna dejstva in pravne elemente, se vpišejo v register. Na zahtevo so na voljo Evropskemu nadzorniku za varstvo podatkov.
            
         
         
            Člen 7
            Trajanje omejitev
            
               1.   Omejitve iz členov 3, 4 in 5 se še naprej uporabljajo, dokler obstajajo razlogi, ki jih upravičujejo.
            
            
               2.   Ko razlogi za omejitev iz člena 3 ali 5 ne obstajajo več, Komisija prekliče omejitev in glavne razloge za omejitev sporoči posamezniku, na katerega se nanašajo osebni podatki.
               Hkrati obvesti posameznika, na katerega se nanašajo osebni podatki, da lahko kadar koli vloži pritožbo pri Evropskem nadzorniku za varstvo podatkov ali uveljavlja pravno sredstvo na Sodišču Evropske unije.
            
            
               3.   Komisija pregleda uporabo omejitev iz členov 3 in 5 eno leto po sprejetju ter ob zaključku zadevnih analiz in postopkov Komisije, izvedenih v zvezi s pregledom neposrednih tujih naložb ali mehanizmom sodelovanja na podlagi Uredbe (EU) 2019/452. Nato spremlja, ali je treba katero od omejitev ohraniti. Pregled vključuje oceno potrebe po omejitvi in njene sorazmernosti, pri čemer upošteva ustrezne elemente iz člena 25(2) Uredbe (EU) 2018/1725.
            
         
         
            Člen 8
            Pregled s strani pooblaščene osebe za varstvo podatkov pri Komisiji
            
               1.   Pooblaščena oseba za varstvo podatkov pri Komisiji je brez nepotrebnega odlašanja obveščena, kadar se pravice posameznikov, na katere se nanašajo osebni podatki, omejijo v skladu s tem sklepom. Na zahtevo se pooblaščeni osebi za varstvo podatkov zagotovi dostop do evidence in vseh dokumentov, ki vsebujejo temeljna dejstva in pravne elemente.
            
            
               2.   Pooblaščena oseba za varstvo podatkov lahko zahteva pregled omejitve. Pooblaščena oseba za varstvo podatkov je obveščena o rezultatu zahtevanega pregleda.
            
            
               3.   Komisija evidentira vključitev pooblaščene osebe za varstvo podatkov v vsakem primeru omejitve uporabe pravic in obveznosti iz člena 2(2).
            
         
         
            Člen 9
            Začetek veljavnosti
            Ta sklep začne veljati tretji dan po objavi v Uradnem listu Evropske unije.
         
         
            V Bruslju, 15. oktobra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  Uredba (EU) 2019/452 Evropskega parlamenta in Sveta z dne 19. marca 2019 o vzpostavitvi okvira za pregled neposrednih tujih naložb v Uniji (UL L 79 I, 21.3.2019, str. 1).
         
            (2)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
         
            (3)  Hramba spisov v Komisiji se ureja s skupnim seznamom hrambe na ravni Komisije (SEC(2019) 900). Obdobje hrambe bo opredeljeno v evidencah o varstvu podatkov za ta postopek.
         
            (4)  Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).
         
            (5)  Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).
         
            (6)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).
         
            (7)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).
         
            (8)  C(2000) 3614 (UL L 308, 8.12.2000, str. 26).